(25)

Cé go bhfuil geilleagar na Fionlainne ar cheann de na tíortha is déine ó thaobh fuinnimh de san Aontas Eorpach, tá sé mar chuspóir ag an bhFionlainn a bheith carbón-neodrach faoi 2035 agus ar an gcéad sochaí leasa saor ó iontaise ina dhiaidh sin. Is iad fuinneamh, tionsclaíocht, iompar agus foirgnimh na príomhearnálacha a chaithfidh rannchuidiú le laghduithe móra ar astaíochtaí gás ceaptha teasa. I measc na ndúshlán a bhaineann leis an gcuspóir sin a bhaint amach tá bearna shuntasach san infheistíocht phríobháideach agus phoiblí chomh maith le moilleanna ar infheistíochtaí i bhfuinneamh in-athnuaite a eascraíonn as riaráiste ceadanna comhshaoil a bhfuil próiseáil de dhíth orthu. De réir sonraí 2020, bhí an Fhionlainn ag brath go mór ar allmhairí gáis (6,7 % v 44 % san Aontas, ola (84 % v 26 % san Aontas) agus gual (55 % v 54 % san Aontas) ón Rúis. (19) Mar sin féin, níl geilleagar na Fionlainne ag brath mórán ar allmhairí gáis (arb ionann sin agus 6,9 % den mheascán fuinnimh in 2020), agus is féidir breoslaí eile nó allmhairí ó thíortha eile a úsáid den chuid is mó in ionad na dtrí acmhainn sin. Tá bearta teagmhasacha i bhfeidhm ag an bhFionlainn chun a áirithiú gur féidir le hearnálacha atá ag brath ar na breoslaí sin leanúint d’oibriú má shuaitear an soláthar agus tá gníomhaíocht á déanamh aici chun gur féidir imeacht ó allmhairí fuinnimh ón Rúis. Úsáideann an Fhionlainn an méid íosta gáis chun tithe a théamh, agus is iondúil gur féidir le gléasraí cumhachta breoslaí eile a úsáid in ionad gáis. Níl rochtain ag an bhFionlainn ar shaoráidí stórála gáis intíre, ach cuireadh píblíne dhéthreoch Idirnascaire Mhuir Bhailt (Balticconnector) i bhfeidhm in 2020 agus measann an tír go gcríochnóidh sí a tríú críochfort gáis nádúrtha leachtaithe (GNL) sa dara leath de 2022. In éineacht le dhá chríochfort GNL atá ann cheana agus tionscadail a d’fhéadfadh a bheith ann amach anseo, táthar ag súil go gcumhdófar sciar suntasach de riachtanais allmhairithe gáis na Fionlainne leis an acmhainn allmhairithe gáis iomlán. Moltar infheistíochtaí nua i mbonneagar agus sna líonraí a bhaineann le gás a bheith slán i bhfad na haimsire i gcás inar féidir, chun a n-inbhuanaitheacht fhadtéarmach a éascú trí bhreoslaí inbhuanaithe a chur in ionad breoslaí inbhuanaithe amach anseo. Shínigh an Fhionlainn comhaontú léasa 10 mbliana le haghaidh críochfort GNL an 20 Bealtaine 2022. Tá tuairim is aon trian de mheascán fuinnimh na Fionlainne fós comhdhéanta d’ola agus de ghual, cé go bhfuil an Fhionlainn ag bogadh a n-allmhairí ola agus guail ar shiúl ón Rúis freisin, agus go bhfuil sé beartaithe aici táirgeacht intíre inbhuanaithe bhithgháis a mhéadú, lena úsáid in iompar tromshaothair freisin. Bhí cumhacht núicléach 17 % sa mheascán fuinnimh in 2020, agus is foinse thábhachtach breosla núicléach í an Rúis. Is é 29 % ráta idirnaisc leictreachais na Fionlainne faoi láthair, ach meastar go dtiocfaidh méadú air sin sa mheántéarma. D’fhéadfaí tarchur náisiúnta leictreachais na Fionlainne a neartú. Ar an iomlán, cé go bhfuil an Fhionlainn ag imeacht ón spleáchas teoranta atá aici ar allmhairí breosla iontaise ón Rúis, éilítear, sna himthosca reatha, go gcuirfí dlús leis an infheistíocht i ndícharbónú agus go méadófaí an infheistíocht sin agus go n-áiritheofaí éifeachtúlacht fuinnimh agus slándáil an tsoláthair. Áirítear leis sin sruthlíniú breise ar nósanna imeachta um cheadúnúcháin chun riaráiste na dtionscadal fuinnimh atá ar feitheamh a imréiteach agus chun infheistíochtaí breise tosaíochta a éascú. Beidh gá le huaillmhian bhreise maidir le hastaíochtaí gás ceaptha teasa a laghdú agus ní mór cur le foinsí inathnuaite agus le héifeachtúlacht fuinnimh chun go mbeidh an Fhionlainn ag teacht le cuspóirí “Oiriúnach do 55”.